১৬১৩ সালে গ্লোব আগুনে পুড়ে যায়। ১৬১৪ সালে পুনর্নিমিত হয়। কিন্তু, এই দ্বিতীয় গ্লোবে শেক্সপীয়র অভিনয় করলেও নতুন নাটক আর রচনা করেননি। নানা কারণে তাঁর শিল্পীসত্তা ক্লান্ত, বিব্রত হয়ে পড়েছিল। পড়শি নাট্যালয় ‘দ্য রোজ’-এর চিরকালীন রেষারেষির কুরুচিকর অশান্তি, দেশের সম্ভাব্য ভবিষ্যতের পিউরিটান শাসককুলের যখন তখন চোখ রাঙানি, নাটক ফাটক চলবে না! লণ্ডনের কৃত্রিম শহুরে জীবনের কেজোমার্কা ধরণধারণ, তার উপর স্বপ্নের গ্লোব পুড়ে যাওয়া — মনে মনে বিধ্বস্ত শেক্সপীয়র তৈরী হচ্ছিলেন নিজের শান্ত, ছোট, প্রকৃতির সবুজ ছায়ায় লালিত গ্রামখানিতে ফিরে যাওয়ার জন্য। নিজের স্ত্রী, সন্তান, পুরনো বন্ধুবান্ধব আর নদী অ্যাভনের শান্ত সোঁতার তীর তাঁকে রীতিমতো আকর্ষণ করছিল। অবশেষে দীর্ঘ লণ্ডন প্রবাসে ইতি টেনে ফিরে গেলেন তিনি ১৬১৪ সালে এবং দু’ বছর পর এই মহান প্রতিভাবান সাহিত্যিকের মৃত্যু। ১৬৪৪ সালে পিউরিটান শাসককুলের দমন নীতি চরমে ওঠে। গ্লোব গুঁড়িয়ে সেখানে বাসস্থানের ফ্লা্যটবাড়ি তৈরি হয়। অবশ্য সে দৃশ্য দেখার জন্য ট্রাজেড়ির নায়ক সেজে বেঁচে থাকার পাত্র ছিলেন না উইলিয়াম শেক্সপীয়র।